Document ID: 32009R1079

ΚΑΝΟΝΙΣΜΌΣ (ΕΚ) αριθ. 1079/2009 ΤΗΣ ΕΠΙΤΡΟΠΉΣ
της 10ης Νοεμβρίου 2009
για τον καθορισμό της προθεσμίας υποβολής αιτήσεων ενίσχυσης στην ιδιωτική αποθεματοποίηση για το χοίρειο κρέας που προβλέπεται στον κανονισμό (ΕΚ) αριθ. 1278/2008
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως, το άρθρο 43 στοιχεία α) και δ), σε συνδυασμό με το άρθρο 4,
Εκτιμώντας τα ακόλουθα:
(1)
Η ενίσχυση στην ιδιωτική αποθεματοποίηση χορηγείται σύμφωνα με τον κανονισμό (ΕΚ) αριθ. 1278/2008 της Επιτροπής, της 17ης Δεκεμβρίου 2008, σχετικά με τη θέσπιση έκτακτων μέτρων στήριξης για την αγορά χοιρείου κρέατος με τη μορφή ενίσχυσης στην ιδιωτική αποθεματοποίηση στην Ιρλανδία (2). Η ενίσχυση χορηγείται λόγω των εξαιρετικών περιστάσεων που επικράτησαν στον τομέα του χοιρείου κρέατος στην Ιρλανδία τον Δεκέμβριο 2008 όταν διαπιστώθηκαν υψηλά επίπεδα πολυχλωριωμένων διφαινυλίων (PCB) στο χοίρειο κρέας καταγωγής Ιρλανδίας. Η κατάσταση έχει στο μεταξύ αλλάξει και συνεπώς τα μέτρα δεν είναι πλέον αναγκαία.
(2)
Η χορήγηση ενίσχυσης στην ιδιωτική αποθεματοποίηση για το χοίρειο κρέας πρέπει συνεπώς να τερματιστεί και να καθοριστεί προθεσμία υποβολής αιτήσεων.
(3)
Για την αποφυγή κερδοσκοπίας, ο κανονισμός πρέπει να τεθεί σε ισχύ την ημέρα της δημοσίευσής του και η ημερομηνία λήξης πρέπει να είναι η ημέρα που έπεται της έναρξης ισχύος.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η προθεσμία υποβολής των αιτήσεων ενίσχυσης στην ιδιωτική αποθεματοποίηση για το χοίρειο κρέας που προβλέπεται στον κανονισμό (ΕΚ) αριθ. 1278/2008 καθορίζεται στις 13 Νοεμβρίου 2009.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Νοεμβρίου 2009.

Labels: 3
18
17
6